每個成功的男人背後，都有一位賢內助。周潤發太太陳薈蓮肯定當之無愧，皆因發哥成副身家也交由發嫂打理，而發嫂投資有道，讓發哥身家以幾何級數暴增，最難得是發哥發嫂雖然坐擁10億身家，但卻過著搭港鐵、食茶餐廳的平民生活，最大娛樂更是零消費的行山遠足，而日前本刊直擊發嫂到九龍城的一間藥房，購買洗潔精、抹手紙等日用品，由於大批入貨會有折扣，發嫂直頭上倉一樣，發哥發嫂本著「應使得使，應慳得慳」的生活態度，抵他們發達。
發哥近年愛上行山遠足，只要不用開工的日子，都會見到發哥一身運動裝束，頭戴cap帽，著背囊，由九龍塘寓所出發，行勻港九新界多個熱門行山地點，而且發哥更不時被途人「野生捕獲」，令發哥成為圈中「集郵王」。發哥愛上行山後，不但keep到150磅fit到爆的身材，更帶埋劉嘉玲、方力申等好友一齊行山，當然不少得發哥老婆發嫂啦，發哥和發嫂有共同嗜好外，而且一樣慳家，行山固然是近乎零消費的消遣活動，而且發哥發嫂平日也是食茶餐廳、搭港鐵，生活非常平民。
日前晚上7時許，發嫂獨自駕車到達九龍城，當日發嫂紮起髮髻，身穿橙色運動衫，黑色運動長褲，配上一雙橙紅色的跑鞋。
發嫂明顯是剛去完行山做運動，而熱愛行山的發嫂，身形纖瘦，fit過不少後生女星，當日發嫂到九龍城原來是選購日用品，她泊好座駕後，先行入一間家庭用品店，買了地拖及清潔用具，再返回座駕放好戰利品後，徐徐步行至附近的一間藥房，跟店內的幾位職員吹水傾閒偈，發嫂原來是該店熟客。
記：發嫂，買呀？
發：係呀。
記：發哥呢，冇陪你？
發：佢去行山囉。
發：都係返屋企。
發哥入行超過40年，早已衝出國際，拍了多部荷里活大製作，現時片酬高達4千萬，但仍有不少片商爭著搵發哥拍戲，今年就有《賭城風雲3》及《寒戰2》由發哥重飛。發哥吸金能力驚人，發嫂亦不遑多讓，發哥將成副身家，交給發嫂打理，而自90年代開始，發嫂已開始投資物業，由早年炒西貢地皮，至近年主攻太子花墟的全幢唐樓物業，加上市值逾3億，自住的九龍塘金巴倫道大宅，估計發哥坐擁逾10億身家。但發哥和發嫂卻未有如其他暴發戶，過上窮奢極侈的生活，反而跟普羅大眾一樣，發哥發嫂反樸歸真，不但生活無憂，而且心靈更加是豐裕富足。
不少圈中人吸金力強，但部分藝人卻十分慳家，除了買樓投資外，平日生活往往十分平民，一樣是搭港鐵及食茶餐廳，名副其實有入冇出。
邱淑貞老公沈嘉偉是時裝品牌I.T老闆，但二人生活節儉，更不時到大排檔開餐，甚至簡單食碗魚蛋粉醫肚。
出名是慳妹一名的周慧敏，平日生活知慳識儉，曾被拍得到服裝店買褲，不停格價，揀足半小時才有收穫。
鍾嘉欣雖然有4層樓手，但她生活卻出盡慳招，衣物主要靠贊助，更透露買個手袋都會內疚，又不時黐同事車坐，慳埋的士錢。
任達華雖然早已榮升億萬富豪，但自言細個曾捱過窮的他，生活應慳則慳，更把多年來的衣物寄存在倉，他表示只要配搭得宜，一樣可以著得好睇。